KIRJALLINEN KYSYMYS P-3467/01 esittäjä(t): Samuli Pohjamo (ELDR) komissiolle. EU:n tavoiteohjelmien toteutusta yksinkertaistettava.



Virallinen lehti nro 134 E , 06/06/2002 s. 0235 - 0236



KIRJALLINEN KYSYMYS P-3467/01 esittäjä(t): Samuli Pohjamo (ELDR) komissiolle (10. joulukuuta 2001) Aihe: EU:n tavoiteohjelmien toteutusta yksinkertaistettava EU:n tavoiteohjelmien toteutuksen valvonta ja kontrolli ovat entisestään tiukentuneet. Hyväksyttävien kustannusten listaa on kiristetty ja hallinto on monimutkaistunut. Projektien maksatukset hoidetaan pääsääntöisesti jälkikäteen. Tämä tuottaa ongelmia erityisesti pienille hankkeiden toteuttajille, koska hankkeiden käynnistämisvaiheessa tarvitaan kohtuuttoman suuriakin omarahoitusosuuksia. Käytännössä se on johtanut siihen, että alueelliset toimijat, kuten yliopistot, tutkimuslaitokset, yritykset ja kansalaisjärjestöt ovat vetäytymässä pois EU-ohjelmien toteutuksesta. Kun valvonta ja holhous vedetään liian tiukalle, ei tule väärinkäytöksiä, mutta samalla vaikeutetaan paikallisten toimijoiden osallistumista ohjelmien toteutukseen. Ohjelmien toimeenpano keskittyy vain niille, joilla on jo valmiiksi osaamista ja riittävästi henkilö- ja taloudellisia resursseja. Mitä komissio aikoo tehdä EU-ohjelmien hallinnon yksinkertaistamiseksi ja selkeyttämiseksi niin, että ohjelmatyön toteuttaminen käytännössä helpottuisi sekä kansalaisulottuvuus ja muut ohjelmille asetetut tavoitteet toteutuisivat mahdollisimman hyvin? Michel Barnier'n komission puolesta antama vastaus (24. tammikuuta 2002) Kaikkia rakennerahastojen tukea saavia yhteisön ohjelmia on hallinnoitava neuvoston asetusten sekä moitteetonta ja tehokasta julkista varainhoitoa koskevien muiden voimassa olevien sääntöjen mukaisesti. Vastuu ohjelmien päivittäisestä hallinnosta on hajautettu jäsenvaltioiden viranomaisille ja alueille toissijaisuusperiaatteen mukaisesti. Komissio on useasti kehottanut näitä viranomaisia kunnioittamaan asetusten ja muiden sääntöjen kirjainta ja henkeä tavalla, joka rohkaisee kaikkia tukikelpoisten alueiden toimijoita osallistumaan. Näin ollen näitä viranomaisia kannustetaan ensinnäkin varmistamaan, että ohjelmia koskevat päätökset tehdään mahdollisimman lähellä ruohonjuuritasoa laajassa yhteistyökumppaneiden piirissä, ja toiseksi hyödyntämään teknistä apua pyrkimyksenä taata, että mahdollisimman monet voivat esittää hanke-ehdotuksia. Kokemus on osoittanut, että viranomaiset paneutuvat eri jäsenvaltioissa ja alueilla tähän tehtävään eri tavalla, minkä vuoksi joissakin tapauksissa rakennerahastotuen hakuprosessi on suhteellisen monimutkainen kun taas toisissa se voi olla suhteellisen yksinkertainen. Komissio tukee jatkossakin kokemuksen ja parhaiden toimintatapojen vaihtoa tällä alalla. Arvoisaa parlamentin jäsentä pyydetään myös ottamaan huomioon, että vaikka onkin totta, että komissio korvaa yhteisön ohjelmien mukaisesti suoritetut maksut jälkikäteen, se suorittaa myös ennakkomaksuja, jotka vastaavat seitsemää prosenttia unionin rahoitusosuudesta ohjelmalle. Tätä ennakkomaksuosuutta voidaan täydentää koko ohjelman ajan, joten se voi pysytellä seitsemänä prosenttina ohjelmasta. Neuvoston asetuksen (EY) N:o 1260/1999(1) mukaan maksuviranomainen huolehtii siitä, että lopulliset edunsaajat saavat rahastoista maksettavan osuuden mahdollisimman nopeasti ja kokonaisuudessaan. (1) Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 32 artiklan 1 kohdan 5 alakohta.